CELEX: 32020D1479
Language: lt
Date: 2020-10-14 00:00:00
Title: Komisijos įgyvendinimo sprendimas (ES) 2020/1479 2020 m. spalio 14 d. kuriuo sudaromi 2020–2023 m. laikotarpio elektros energijos sektoriaus ir 2020 m. dujų sektoriaus tinklo kodeksų ir gairių rengimo prioritetų sąrašai (Tekstas svarbus EEE)

15.10.2020   
               
               
                  LT
               
               
                  Europos Sąjungos oficialusis leidinys
               
               
                  L 338/10
               
            
         KOMISIJOS ĮGYVENDINIMO SPRENDIMAS (ES) 2020/1479
         2020 m. spalio 14 d.
         kuriuo sudaromi 2020–2023 m. laikotarpio elektros energijos sektoriaus ir 2020 m. dujų sektoriaus tinklo kodeksų ir gairių rengimo prioritetų sąrašai
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2009 m. liepos 13 d. Europos Parlamento ir Tarybos reglamentą (EB) Nr. 715/2009 dėl teisės naudotis gamtinių dujų perdavimo tinklais sąlygų, panaikinantį Reglamentą (EB) Nr. 1775/2005 (1), ypač į jo 6 straipsnio 1 dalį,
         atsižvelgdama į 2019 m. birželio 5 d. Europos Parlamento ir Tarybos reglamentą (ES) 2019/943 dėl elektros energijos vidaus rinkos (2), ypač į jo 59 straipsnio 3 dalį,
         kadangi:
         
                     (1)
                  
                  
                     siekiant sukurti visiškai integruotą energijos vidaus rinką, būtina parengti ir įgyvendinti tinklo kodeksus ir gaires. Institucinė tinklo kodeksų rengimo struktūra sukuriama elektros energijos ir dujų vidaus rinkos taisyklėmis. Ši institucinė struktūra neseniai patobulinta sukūrus naują elektros energijos rinkos modelį, visų pirma priėmus Reglamentą (ES) 2019/943, kuris yra dokumentų rinkinio „Švari energija visiems europiečiams“ (3) dalis. Šiuo tikslu Energetikos reguliavimo institucijų bendradarbiavimo agentūra (ACER), Europos perdavimo sistemos operatorių tinklas (ENTSO), Europos skirstymo sistemos operatorių subjektas (ES SSO subjektas) ir Komisija glaudžiai bendradarbiauja su visais susijusiais suinteresuotaisiais subjektais;
                  
               
                     (2)
                  
                  
                     sritys, kuriose gali būti rengiami tinklo kodeksai, nurodytos Reglamento (ES) 2019/943 59 straipsnio 1 ir 2 dalyse ir Reglamento (EB) Nr. 715/2009 8 straipsnio 6 dalyje. Komisija gali rengti ne tik tinklo kodeksus – ji savo iniciatyva dar gali rengti gaires. Sritys, kuriose gali būti rengiamos gairės, nurodytos Reglamento (ES) 2019/943 61 straipsnio 2 dalyje ir Reglamento (EB) Nr. 715/2009 23 straipsnio 1 dalyje. Pagal Reglamento (ES) 2019/943 59 straipsnio 3 dalį ir Reglamento (EB) Nr. 715/2009 6 straipsnio 1 dalį Komisija pirmiausia turi parengti prioritetų sąrašus, kuriuose nurodomos sritys, įtrauktinos rengiant tinklo kodeksus. Elektros energijos sektoriui skirti prioritetų sąrašai sudaromi kas trejus metus, o dujų sektoriui skirti prioritetų sąrašai – kasmet;
                  
               
                     (3)
                  
                  
                     Komisija jau priėmė suderintas elektros energijos sektoriaus taisykles dėl pralaidumo paskirstymo ir perkrovos valdymo, generatorių prijungimo, apkrovos prijungimo, aukštosios įtampos nuolatinės srovės sistemų, prognozuojamo pralaidumo paskirstymo, sistemos eksploatavimo, avarijų šalinimo ir veikimo atkūrimo reikalavimų bei procedūrų ir balansavimo;
                  
               
                     (4)
                  
                  
                     be to, priimtos suderintos dujų sektoriaus taisyklės dėl perkrovos valdymo tvarkos, pajėgumų paskirstymo, balansavimo ir sistemų sąveikos bei duomenų mainų, suderintos perdavimo tarifų struktūros;
                  
               
                     (5)
                  
                  
                     per tikslines konsultacijas su suinteresuotaisiais subjektais (4) dauguma suinteresuotųjų subjektų pritarė tam, kad būtų parengtos suderintos elektros energijos sektoriui skirtos kibernetinio saugumo ir paklausos lankstumo taisyklės. Suinteresuotieji subjektai pritarė tam, kad prioritetas būtų teikiamas jau pradėtam su dujų sektoriumi susijusiam darbui, ir pabrėžė, kad svarbu tinkamai ir koordinuotai įgyvendinti tinklo kodeksus ir gaires;
                  
               
                     (6)
                  
                  
                     atsižvelgiant į suinteresuotųjų subjektų atsakymus ir naujus iššūkius, susijusius su kibernetiniu saugumu, taip pat į skaidrios ir nediskriminacinės lankstaus tiekimo rinkos poreikį, į 2020–2023 m. elektros energijos sektoriui skirtą prioritetų sąrašą įtrauktos suderintos kibernetinio saugumo ir paklausos lankstumo taisyklės;
                  
               
                     (7)
                  
                  
                     be to, atsižvelgiant į suinteresuotųjų subjektų atsakymus ir į tai, kad šiuo metu įgyvendinamos galiojančios dujų sektoriaus taisyklės, naujų sričių, kuriose 2020 m. reikėtų parengti dujų sektoriui skirtų tinklo kodeksų ir gairių, nenustatyta,
                  
               PRIĖMĖ ŠĮ SPRENDIMĄ:
         
            1 straipsnis
            2020–2023 m. laikotarpio prioritetų sąrašas, kuriuo remiantis rengiamos suderintos elektros energijos sektoriui skirtos taisyklės, yra toks:
            
                        a)
                     
                     
                        sektoriui skirtos taisyklės, susijusios su tarpvalstybinių elektros energijos srautų kibernetinio saugumo aspektais, įskaitant taisykles dėl bendrų minimalių reikalavimų, planavimo, stebėjimo, ataskaitų teikimo ir krizių valdymo;
                     
                  
                        b)
                     
                     
                        paklausos lankstumo taisyklės, įskaitant telkimo, energijos kaupimo ir apkrovos ribojimo taisykles.
                     
                  
         
            2 straipsnis
            Naujų sričių, kuriose 2020 m. reikėtų parengti dujų sektoriui skirtų tinklo kodeksų ir gairių, nenustatyta.
         
         
            3 straipsnis
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Priimta Briuselyje 2020 m. spalio 14 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 211, 2009 8 14, p. 36.
         
            (2)  OL L 158, 2019 6 14, p. 54.
         
            (3)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui, Regionų komitetui ir Europos investicijų bankui „Švari energija visiems europiečiams“ (COM(2016) 0860 final).
         
            (4)  Atsiliepimai paskelbti tinklalapyje https://ec.europa.eu/energy/consultations/consultation-establish-priority-list-network-codes_en